## Odluka Ustavnog suda Republike Hrvatske broj:U-IIIA-1824/2005 od 21. lipnja 2006

### NN 78/2006 (14.7.2006.), Odluka Ustavnog suda Republike Hrvatske broj:U-IIIA-1824/2005 od 21. lipnja 2006

# USTAVNI SUD REPUBLIKE HRVATSKE

1900

Ustavni sud Republike Hrvatske, u Drugom vijeću
za odlučivanje o ustavnim tužbama, u sastavu sutkinja Jasna Omejec,
predsjednica Vijeća, te suci Marijan Hranjski, Mario
Kos, Ivan Mrkonjić, Emilija Rajić
i Vice Vukojević, članovi
Vijeća, odlučujući o ustavnoj tužbi koju su podnijeli I. L. iz Z. i A. K. iz
B., koje zastupaju odvjetnici iz Odvjetničkog društva K. i Ž. iz Z., na
sjednici održanoj 21. lipnja 2006. godine, jednoglasno je donio

ODLUKU

I. Ustavna tužba se usvaja.

II. Općinski sud u Zagrebu dužan je donijeti
odluku u predmetu koji se vodi pred tim sudom pod brojem: P-12922/01 u
najkraćem mogućem roku, ali ne duljem od šest (6) mjeseci, računajući od prvog
idućeg dana nakon nastavka postupka.

III. Na temelju članka 63. stavka 3. Ustavnog
zakona o Ustavnom sudu Republike Hrvatske (»Narodne novine«, broj 99/99.,
29/02. i 49/02. – pročišćeni tekst), određuje se primjerena naknada zbog
povrede ustavnog prava iz članka 29. stavka 1. Ustava Republike Hrvatske
(»Narodne novine«, broj 41/01. – pročišćeni tekst), podnositeljima ustavne
tužbe

– I. L. iz Z., M. 64, u iznosu od 4.000,00 kuna,

– A. K. iz B., J. K. 7, u iznosu od 4.000,00
kuna.

IV. Naknada iz točke III. izreke ove odluke bit
će isplaćena iz državnog proračuna u roku od tri mjeseca od dana podnošenja
zahtjeva podnositelja Ministarstvu financija Republike Hrvatske za njezinu
isplatu.

V. Ova odluka objavit će se u »Narodnim
novinama«.

Obrazloženje

1. Podnositelji ustavne tužbe, na temelju članka
63. Ustavnog zakona o Ustavnom sudu Republike Hrvatske (»Narodne novine«, broj
99/99., 29/99. i 49/02. – pročišćeni tekst, u daljnjem tekstu: Ustavni zakon),
podnijeli su 25. travnja 2005. ustavnu tužbu smatrajući da im je nerazumno
dugim trajanjem postupka pred Općinskim sudom u Zagrebu povrijeđeno ustavno
pravo zajamčeno člankom 29. stavkom 1. Ustava Republike Hrvatske.

ČINJENICE VAŽNE ZA
USTAVNOSUDSKI POSTUPAK

2. Tužbom od 26. studenoga 2001. godine M. J.
pokrenula je postupak protiv prvo podnositelja, drugo podnositelja i V. F. radi
utvrđenja ništavosti darovnog i kupoprodajnog ugovora.

Ročište zakazano za 2. listopada 2002. godine
nije održano zbog nepristupanja podnositelja.

Rješenjem od 7. travnja 2003. godine sud je
odbio prijedlog V. F. za oslobođenje od plaćanja sudskih pristojbi.

Podneskom od 26. siječnja 2006. godine
podnositeljica A. K. izvijestila je sud o smrti tužiteljice.

Na ročištu održanom 3. ožujka 2006. godine
određen je prekid postupka zbog smrti tužiteljice.

PRAVO VAŽNO ZA
USTAVNOSUDSKI POSTUPAK

3. Za ovaj ustavnosudski postupak mjerodavne su
odredbe članka 29. stavka 1. Ustava Republike Hrvatske i članka 63. Ustavnog
zakona.

Ustavna tužba je osnovana.

4. Svoju odluku Ustavni sud obrazlaže sljedećim
utvrđenjima:

4.1. DULJINA SUDSKOG
POSTUPKA

Parnični postupak pokrenut je 26. studenoga
2001. godine pred Općinskim sudom u Zagrebu. Ustavna tužba podnijeta je 25.
travnja 2005., a do tog dana sudski postupak nije pravomoćno okončan, pa
Ustavni sud utvrđuje da je do dana podnošenja ustavne tužbe postupak u ovom
predmetu trajao ukupno tri (3) godine i pet (5) mjeseci.

4.2. POSTUPANJE
NADLEŽNOG SUDA

U pravno relevantnom razdoblju parnični postupak
se vodio pred Općinskim sudom u Zagrebu. U navedenom razdoblju nije poduzeta
gotovo nijedna parnična radnja. Nakon podnošenja ustavne tužbe održano je jedno
ročište na kojem je određen prekid postupka.

4.3. PONAŠANJE
PODNOSITELJA USTAVNE TUŽBE (TUŽENIKA U PARNIČNOM POSTUPKU)

Ustavni sud ocjenjuje da su podnositelji
doprinijeli duljini trajanja postupka na način da ročište zakazano za 2. listopada
2002. godine nije održano zbog njihovog nepristupanja.

4.4. SLOŽENOST SUDSKOG
PREDMETA

Ustavni sud utvrđuje da u konkretnom slučaju
trajanje postupka nije uvjetovano složenošću predmeta, već neaktivnošću suda.

OCJENA USTAVNOG SUDA

5. Ustavni sud utvrđuje da se postupak u ovom
predmetu vodi u ukupnom trajanju od oko četiri godine i šest mjeseci pred sudom
prvog stupnja. U predmetu do sada nije provedena niti jedna radnja koja bi bila
od važnosti za odlučivanje o pravima odnosno obvezama podnositelja ustavne
tužbe, niti je donijeta meritorna odluka. Na ročištu održanom 3. ožujka 2006.
godine određen je prekid postupka zbog smrti tužiteljice i vrlo je teško
predvidjeti koliko dugo će postupak trajati. Imajući u vidu sve navedene
okolnosti Ustavni sud je utvrdio da je dugim trajanjem parničnog postupka, u
kojem nije donesena pravomoćna odluka suda, podnositeljima povrijeđeno ustavno
pravo da zakonom ustanovljeni neovisni i nepristrani sud u razumnom roku odluči
o njihovim pravima ili obvezama, koje je zajamčeno člankom 29. stavkom 1.
Ustava Republike Hrvatske.

Stoga je, u smislu odredbe članka 63. stavka 2.
Ustavnog zakona, odlučeno kao pod točkama I. i II. izreke ove odluke.

6. Imajući u vidu sve navedene činjenice i
okolnosti, u smislu odredbe članka 63. stavka 2. Ustavnog zakona, donesena je
odluka kao pod točkama I. i II. izreke ove odluke.

7. Sukladno odredbi članka 63. stavka 3.
Ustavnog zakona, odlučeno je kao u točkama III. i IV. izreke ove odluke.

Visinu naknade zbog povrede ustavnog prava iz
članka 29. stavka 1. Ustava Ustavni sud utvrđuje uzimajući u obzir okolnosti
svakog pojedinog slučaja, uz istodobno uvažavanje ukupnih gospodarskih i
socijalnih prilika u Republici Hrvatskoj. U konkretnom slučaju Ustavni sud je
uzeo u obzir i doprinos podnositelja ustavne tužbe.

8. Odluka o objavi (točka V. izreke) temelji se
na odredbi članka 29. Ustavnog zakona.

9. Predsjednik Općinskog suda u Zagrebu dužan je
dostaviti Ustavnom sudu pisanu obavijest o datumima donošenja i otpreme odluke
u roku od osam (8) dana od dana njene otpreme, a najkasnije osam (8) dana od
isteka roka određenog u točki II. izreke ove odluke. Ovaj nalog temelji se na
članku 31. stavcima 4. i 5. Ustavnog zakona.

Broj: U-IIIA-1824/2005

Zagreb, 21. lipnja 2006.

USTAVNI SUD REPUBLIKE HRVATSKE

Predsjednica Vijeća

**dr****. sc. Jasna Omejec, v. r.**

Odluka, NN 78/2006-1900